Atlete gee Parkies beste verjaardaggeskenkColeen Scheepers van Die Hoërskool Menlopark het drie rekords verbeter. Foto: Reint Dykema/PhotoFoto. Wanneer ŉ skool ŉ mylpaalverjaardag vier, is dit altyd lekker wanneer sy sportsterre vir ŉ kersie-op-die-koekvertoning sorg. En dit is presies wat die Hoërskool Menlopark die afgelope naweek gekry het toe sy atletiekspan vir die 21ste keer op ŉ streep die A-bondinterhoërbyeenkoms vir Pretoriase skole op Pilditch gewen het. Die skool, wat vanjaar 60 jaar oud is, het 2 627,5 punte op die algehele punteleer bymekaargemaak; amper 350 punte meer as Hoërskool Waterkloof in die tweede plek. Die atlete is behoorlik aangemoedig! Foto: Reint Dykema/PhotoFoto. Parkies se meisies het boonop ook die septer in hul afdeling geswaai, terwyl die Afrikaanse Hoër Seunskool op ŉ drafstap met die louere in die seunsafdeling weggestap het. ŉ Rits rekords is ook op die dag verbeter met Menlopark se Coleen Scheepers (o.17) wat met drie splinternuwe rekords agter haar naam spog. Wanneer volgende jaar se byeenkoms-brosjure gedruk word, sal haar naam langs die vinnigste tye in die 100 m (12,07 sekondes), 200 m (24,09 sekondes) en 400 m (55,04 sekondes) staan. Timeke Coetzee kyk wat is haar amptelike afstand. Foto: Reint Dykema/PhotoFoto. Ander atlete met twee rekords agter hul name is Afrikaanse Hoër Meisieskool se Timeke Coetzee (verspring 6,52 m en driesprong 12,43 m vir o.17-meisies), asook Parkies se Alicia Khunou (diskus 48,63 m en gewigstoot 6,36 m, óók vir o.17-meisies). Verdere spogprestasies sluit Emile Els van Affies se 1 500 m-lopie vir o.14-seuns in waar hy die bestaande rekord met meer as tien sekondes verbeter het, terwyl Chris Swanepoel ook met sy diskuspoging van 60,34 m uitgeblink het. Reint Dykema van PhotoFoto was daar om die aksie vas te vang. Algehele puntestand: Daar was ongeveer 15 000 toeskouers op Pilditch. Foto: Reint Dykema/Photo/Foto. Finale puntestand – meisies: Foto: Reint Dykema/PhotoFoto. Finale puntestand – seuns: Foto: Reint Dykema/PhotoFoto. Toekennings: Senior victrix ludorum: Alicia Khunou (Hoërskool Menlopark) Junior victrix ludorum: Megan Nieman (Hoërskool Menlopark) Senior victor ludorum: Hencu Lamberts (Afrikaanse Hoër Seunskool) Junior victor ludorum: Chris Swanepoel (Hoërskool Menlopark)